Koncepcia vydávania zahraničných prepravných povolení dopravcom

1. Zhodnotenie súčastného stavu 

Na základe poverenia č. 3/2005/1,2 na vykonanie kontroly zo dňa 31. 3. 2005 zamestnanci sekcie kontroly Úradu vlády Slovenskej republiky v dňoch od 05. 4. 2005 do    30. 6. 2005 vykonali na Ministerstve dopravy, pôšt a telekomunikácií Slovenskej republiky (ďalej len „ministerstvo“) kontrolu, ktorá bola zameraná na plnenie úloh z uznesení vlády Slovenskej republiky splatných v I. štvrťroku 2005, so zameraním na kontrolu dodržiavania zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri udeľovaní povolení pre cestných dopravcov a dopravných licencií v medzinárodnej autobusovej doprave. 

Podľa § 28 ods. 1 písm. g) zákona Národnej rady Slovenskej republiky č. 168/1996   Z. z. o cestnej doprave v znení neskorších predpisov ministerstvo odovzdáva prepravné povolenia vnútroštátnym dopravcom na vykonávanie medzinárodnej cestnej dopravy a pritom spolupracuje so záujmovým združením vnútroštátnych dopravcov a sprostredkúva prepravné povolenia cudzích štátov vnútroštátnym dopravcom v medzinárodnej cestnej doprave. Táto povinnosť vyplýva z uzatvorených medzivládnych dohôd o medzinárodnej cestnej doprave a z členstva Slovenskej republiky v Rade ministrov dopravy CEMT.

Prepravné povolenia sa delia na:
-	jednorazové prepravné povolenia (doposiaľ vydáva združenie ČESMAD Slovakia) bližšie príloha č. 3,
-	povolenia CEMT (vydáva ministerstvo),
-	trvalé povolenia (neadresné povolenie) - pre vybrané krajiny (po vstupe SR do EÚ sa už nevydávajú).

Vyhláška Ministerstva dopravy, pôšt a telekomunikácií Slovenskej republiky              č. 311/1996 Z. z., ktorou sa vykonáva zákon Národnej rady Slovenskej republiky  č. 168/1996 Z. z. o cestnej doprave v ustanovení § 15b až § 15d uvádza postup pri vydávaní prepravných povolení. Ďalšie náležitosti upravuje ustanovenie § 23 zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov.

Podľa ustanovenia § 23 ods. 2 zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov prepravné  povolenia  v  nepravidelnej autobusovej  doprave a v nákladnej cestnej doprave, ktoré nie sú adresované konkrétnym vnútroštátnym  dopravcom,  preberá  hromadne  od  orgánov  cudzích štátov a od   medzinárodnej   organizácie  ministerstvo podľa medzinárodných dohôd  spravidla na základe  vzájomnosti. Dopravcom ich  odovzdáva ministerstvo  spravidla v  spolupráci so  záujmovým združením vnútroštátnych dopravcov. Ministerstvo môže odovzdávaním jednorazových prepravných povolení poveriť krajský úrad dopravy.

Ministerstvo na základe Dohody o spolupráci medzi ministerstvom a združením ČESMAD Slovakia o odovzdávaní zahraničných povolení vnútroštátnym dopravcom zo dňa 30. 11. 1999 poverilo odovzdávaním prevažne jednorazových zahraničných prepravných povolení združenie ČESMAD Slovakia, ktoré túto činnosť zabezpečovalo v  rámci poskytovania iných služieb dopravcom.

Podľa schváleného organizačného poriadku v súčasnosti odovzdávanie prepravných povolení na ministerstve patrí do pôsobnosti sekcie regulácie odvetví dopravy, odboru štátny dopravný úrad. 

V  I. polroku 2005 vybral na základe zákona Národnej rady Slovenskej republiky       č. 145/1995 Z. z. o správnych poplatkoch v znení neskorších predpisov združenie ČESMAD Slovakia finančné  prostriedky uvedené v tabuľke  č. 1, ktoré boli prostredníctvom ministerstva odvedené do štátneho rozpočtu.

Tab. č.1: Vybrané správne poplatky za vydanie prepravných povolení v roku 2005
suma/mesiac	Január	Február	Marec	Apríl	Máj	Jún	SPOLU	
Suma v SKK	807 600	814 000	750 200	911 100	1 053 600	1 067 000	5 403 500	

Pred vstupom Slovenskej republiky do EÚ táto čiastka činila cca 65 mil. Sk ročne. Uvedené finančné prostriedky boli vybrané združením ČESMAD Slovakia bez toho, že by ministerstvu vznikli akékoľvek náklady na  zabezpečenie ich výdaja a ktoré boli prostredníctvom ministerstva odvedené do štátneho rozpočtu.

Kontrolou Úradu vlády Slovenskej republiky bol tento vytvorený systém vydávania prepravných povolení združením ČESMAD Slovakia napadnutý. Kontrola Úradu vlády Slovenskej republiky v protokole o výsledkoch kontroly konštatuje: „Pokiaľ ide o Dohodu o spolupráci medzi ministerstvom a združením ČESMAD Slovakia o odovzdávaní zahraničných prepravných povolení vnútroštátnym dopravcom, uzatvorenú 30. 11. 1999 a stále platnú, žiadne ustanovenia zákona č. 575/2001 Z. z., zákona o cestnej doprave, štatútu ministerstva a ani organizačný poriadok neumožňujú, aby ministerstvo poverilo činnosť odovzdávania prepravných povolení združením ČESMAD Slovakia“.
	
Bolo zistené, že združenie ČESMAD Slovakia vydáva prepravné povolenia na ich pracoviskách v Bratislave, Nových Zámkoch Banskej Bystrici a v Košiciach  a túto činnosť zabezpečuje 12 zamestnancov. Koordinovanie vydávania povolení medzi jednotlivými výdajnými miestami zabezpečovalo združenie ČESMAD Slovakia a ministerstvo tieto vydalo iba na jedno miesto (združenie ČESMAD Slovakia Bratislava). Konkrétne rozdelenie podľa druhov prepravných povolení uvádza príloha č. 3. 
	  
	Kontrola Úradu vlády SR ďalej tiež konštatuje, že „ČESMAD Slovakia je združenie, ktoré v žiadnom prípade nemá postavenie správneho orgánu. Ministerstvo môže odovzdávaním jednorazových prepravných povolení poveriť len Krajské úrady pre cestnú dopravu a pozemné komunikácie“ (§ 23 ods. 2 zákona Národnej rady Slovenskej republiky    č. 168/1996 Z. z. o cestnej doprave v znení neskorších predpisov). V súvislosti s touto kontrolou Úradu vlády Slovenskej republiky na ministerstve bol Úradom vlády Slovenskej republiky vypracovaný materiál „z kontroly plnenia úloh z uznesení vlády splatných v I. štvrťroku 2005, so zameraním na kontrolu dodržiavania zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave“. V uznesení vlády Slovenskej republiky č. 695/2005 v bode B. 1. je uvedené „zabezpečiť odovzdávanie zahraničných prepravných povolení vnútroštátnym dopravcom Ministerstvom dopravy, pôšt a telekomunikácií Slovenskej republiky alebo vybraným krajskými úradmi dopravy“,  v bode B.2 je uložená potreba vypovedania „Dohody o spolupráci medzi Ministerstvom dopravy, pôšt a telekomunikácií Slovenskej republiky a združením ČESMAD Slovakia o odovzdávaní zahraničných prepravných povolení vnútroštátnym dopravcom“. Ministerstvo listom č. j. 1951/M-2005  zo dňa 12. 9. 2005 vypovedalo združeniu ČESMAD Slovakia dohodu ku dňu 31. 12. 2005.   

2. Návrh riešenia vydávania zahraničných prepravných povolení

Z uvedeného a po zvážení všetkých možných alternatív riešenia tohto problému vydávania zahraničných prepravných povolení je v súčasnosti najefektívnejšie poveriť príslušných 5 krajských úradov pre cestnú dopravu a pozemné komunikácie, aby odovzdávali tieto prepravné povolenia dopravcom.   

Podľa § 23 ods. 2 zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov ministerstvo môže odovzdávaním jednorazových prepravných povolení poveriť krajský úrad dopravy. Toto riešenie je taktiež najvýhodnejšie aj z dôvodu zabezpečenia kontinuálneho vydávania zahraničných prepravných povolení dopravcom, pretože systém vydávania zahraničných prepravných povolení nemožno prerušiť, v opačnom prípade by dopravcom vznikli finančné ujmy.  
  
	Z dôvodu plošnej dostupnosti a z dôvodu zachovania systému pripadajú do úvahy tieto Krajské úrady pre cestnú dopravu a pozemné komunikácie:

1.)	Krajský úrad pre cestnú dopravu a pozemné komunikácie Bratislava.
2.)	Krajský úrad pre cestnú dopravu a pozemné komunikácie Nitra.
3.)	Krajský úrad pre cestnú dopravu a pozemné komunikácie Banská Bystrica.
4.)	Krajský úrad pre cestnú dopravu a pozemné komunikácie Košice.
5.)	Krajský úrad pre cestnú dopravu a pozemné komunikácie Prešov.

3. Personálne zabezpečenie

	Vzhľadom na rozsah činností na úseku štátnej správy v oblasti vydávania zahraničných prepravných povolení dopravcom na týchto 5 vybraných krajských úradoch    pre cestnú dopravu a pozemné komunikácie je potrebné vytvoriť po 2 štátnozamestnanecké miesta a 2 štátnozamestnanecké miesta  na ministerstve. Na základe opisu činností  príslušných štátnozamestnaneckých miestach (príloha č. 1) navrhujeme zaradiť štátnych zamestnancov v služobnom úrade ministerstva do 8. a 4. platovej triedy a na vybraných krajských úradoch do 6. a 4. platovej triedy.

4. Finančné požiadavky  

Tu je potrebné uviesť sumy bežných výdavkov uvedených v predloženej tabuľke č. 2:

Tab. č. 2 Finančné mzdové požiadavky na realizáciu  výdaja  prepravných povolení
Rozpočtové organizácie	MZDY (610)	POISTNÉ (620)	TOVARY
(630)	SPOLU BEŽNÉ VÝDAVKY (600)	
Úrad MDPT SR /spolu 2 ŠZM	430 000	150 000	0	580 000	
Vybraných 5 KÚ / spolu 10 ŠZM	1 775 000	620 000	500 000	2 895 000	
ROK 2006 - POTREBA SPOLU:	2 205 000	770 000	500 000	3 475 000	
   
	Konkrétne prerozdelenie finančných prostriedkov je uvedené v prílohe č. 2.  

Uvedené požiadavky budú v roku 2006 zabezpečené v rámci rozpočtu verejnej správy na rok 2006 presunom medzi výdavkami rozpočtu kapitoly ministerstva.